በታኅሣስ ይጠናቀቃል ተብሎ የነበረው የጣና በለስ ስኳር ልማት ፕሮጀክት በውጭ ምንዛሪ እጥረት እየተፈተነ ነው፡፡
ባሕር ዳር፡ መስከረም 18/213ዓ.ም (አብመድ) የጣና በለስ ስኳር ልማት ፕሮጀክት በውጭ ምዛሬ እጥረት ምክንያት በተቀመጠለት የጊዜ ገደብ ግንባታው ተጠናቅቆ ሥራ መጀመር አለመቻሉን አስታወቀ፡፡ የኢትዮጵያ ስኳር ኮርፖሬሽን መረጃ እንደሚያመለክተው ኢትዮጵያ የሸንኮራ አገዳና የስኳር ተጓዳኝ ምርቶችን በስፋት ለማምረት የሚያስችል ሰፊ ለም መሬት፣ ተስማሚ የአየር ንብረት፣ ለመስኖ ልማት የሚውሉ ወንዞች፣ አምራች የሰው ኃይል እና ሌሎች ምቹ ሁኔታዎች አሏት፡፡ በእነዚህ ምቹ ሁኔታዎች በአማካይ በሄክታር 1 ሺህ 620 ኩንታል ስኳር አገዳ በ15 ወራት ውስጥ ማምረት እንደሚቻል መረጃው ያመለክታል፡፡ይህ አሐዝ በዓለም አቀፍ የሸንኮራ አገዳ ምርታማነት መመዘኛ ሲሰላ በኢትዮጵያ በሄክታር በወር 108 ኩንታል አገዳ ማምረት ይቻላል፡፡ ይህ ደግሞ በዓለም አቀፍ ደረጃ በሄክታር በተመሳሳይ ጊዜ ከሚመረተው የሸንኮራ አገዳ ምርት ጋር ሲነጻጸር የ23 ኩንታል ብልጫ አለው፡፡ ሀገሪቱ እነዚህ ምቹ ሁኔታዎች ቢኖሯትም ይህንን አቅም ተጠቅሞ ማምረት እና የሀገር ውስጥ የስኳር ፍላጎትን ማሟላት አልተቻለም፡፡የኢትዮጵያ ዓመታዊ የስኳር አቅርቦት እስከ 700 ሺህ ቶን ወይም 7 ሚሊዮን ኩንታል ነው፤ ከዚህ ውስጥ እስከ 4 ሚሊዮን ኩንታል ስኳር በሀገር ውስጥ ይመረታል፤ ክፍተቱን ለመሙላት እስከ 3 ሚሊዮን ኩንታል ስኳር በከፍተኛ የውጭ ምንዛሬ በዓመት ከውጭ ማስገባት ግድ ብሏል፡፡ በዚህም ከሀገሪቱ ዓመታዊ የስኳር አቅርቦት 43 በመቶ የሚሆነውን ከውጭ እንደምታስገባ የኮርፖሬሽኑ መረጃ ያመላክታል፡፡